招諭有懷贈同行人
作者：李義府
朝代：唐

paragraphs: 遠遊冒艱阻，深入勞存諭。
春去辭國門，秋還在邊戍。
軒車行未返，節序催難駐。
陌上悲轉蓬，園中想芳樹。
蜀山自紛糾，岷水恆奔注。
臨汎多苦懷，登攀寡歡趣。
永夕飛淫雨，崇朝蒸毒霧。
不求綏嶺桃，寧美邛鄉蒟。
白狼行欲靜，驄馬何常驅。
願接軺斾塵，聯翩東北騖。